Crusaders net té sterk vir HighlandersDie Crusaders was vandag net te sterk in die eerste kwarteindstryd. Foto: Facebook. Vandag se kwarteindstryd tussen die Crusaders en die Highlanders kan soos volg opgesom word: Die Highlanders speel lekker rugby, maar die Crusaders speel lekkerder. Die tuisspan het die kragmeting oortuigend met 38 – 14 gewen ná ’n skitterende tweede helfte waarin hulle 21 onbeantwoorde punte aangeteken het. Dit was ’n klipharde eerste helfte met albei spanne wat met mening in veral die afbreekpunte ingeklim het. Twee drieë elk het gesorg dat die Crusaders ’n voorsprong van 17 – 14 geniet het. Maar ’n geelkaart net nadat spel weer hervat is het die momentumpendulum in die Crusaders se guns geswaai en hulle het alle fasette van die spel begin oorheers. Die bal is na hartelus rondgeslinger, die hanteerwerk was by tye wragtie briljant en ’n paar lynstaanballe is gesteel. Die Highlanders het egter moedig verdedig en as die Crusaders (in dié bui) vandag teen ’n Suid-Afrikaanse span moes gespeel het, sou die eindtelling waarskynlik baie hoër gewees het. Daar was vanjaar hier en daar ’n blaps op die Crusaders se wenrapport gewees, maar hulle is volstoom op pad om weer met die louere weg te stap. As enige ander span die Superrugby-trofee vanjaar wil wen, sal hulle dit in Christchurch moet kom doen. Puntemakers: Crusaders: Drieë: David Havili, Richie Mo’unga (2), Whetu Douglas, Michael Alaalatoa. Doelskoppe: Mo’unga (5). Strafskop: Mo’unga. Chiefs: Drieë: Sio Tomkinson, Teihorangi Walden. Doelskoppe: Josh Ioane (2).